SKRIFTLIG FORESPØRGSEL E-1298/01

af Generoso Andria (PPE-DE), Luigi Cesaro (PPE-DE), Giuseppe Gargani (PPE-DE), Giuseppe Nisticò (PPE-DE) og Stefano Zappalà (PPE-DE) til Kommissionen

(3. maj 2001)

Om: Problemer med affald - opførelse af et rensningsanlæg i Palomonte

I regionen Campania er bortskaffelsen af affald blevet et hidtil uset presserende og alvorligt problem, og hverken den nationale eller de regionale regeringer, hvis store flertal er fra centrum-venstrefløjen - har nogensinde foretaget en omhyggelig undersøgelse af de områder, der er bedst egnede til bortskaffelse og rensning af affald.

Kan Kommissionen oplyse følgende: På hvilket grundlag er der truffet afgørelse om at opføre et rensningsanlæg i kommunen Palomonte i Salerno-provinsen, idet dette valg er i modstrid med følgende aspekter:

1. Det pågældende område er et atypisk industriområde, der anses for at være centrum for fødevareindustrien og derfor uegnet til opførelse af anlægget.

2. Den pågældende bebyggelse var planlagt til et andet formål.

3. Den pågældende bygning er allerede indrettet til produktion af fødevarer, og de eksisterende installationer skulle derfor ødelægges.

4. Der er en åbenlys modstrid med fællesskabsdirektiverne, idet der ikke er foretaget nogen miljørisikovurdering.

Agter Kommissionen på denne baggrund at intervenere over for de kompetente myndigheder med henblik på overholdelse af de i punkt 4 nævnte bestemmelser?

Svar afgivet på Kommissionens vegne af Margot Wallström

(18. juli 2001)

Ifølge Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), ændret ved Rådets direktiv 97/11/EF af 3. marts 1997(2), skal medlemsstaterne sikre, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives et krav om tilladelse og en vurdering af denne indvirkning, inden der gives tilladelse. Projekter, der er omfattet af direktivet, er angivet i bilagene.

På grundlag af oplysningerne fra det ærede medlem mener Kommissionen, at det projekt, der er omtalt i forespørgslen, nemlig et rensningsanlæg, kunne falde ind under direktiv 85/337/EØF og 97/11/EF, nærmere betegnet under kategori 11c i bilag II til direktiv 85/337/EØF (anlæg til bortskaffelse af industri- og husholdningsaffald, for så vidt de ikke er omfattat af bilag I) og/eller 11b i bilag II til direktiv 97/11/EF (anlæg til bortskaffelse af affald - projekter, som ikke er omfattet af bilag I).

Ifølge direktiv 85/337/EØF inden ændringen heraf gøres projekter henhørende under bilag II til genstand for en vurdering af deres indvirkning på miljøet (VVM), når medlemsstaterne finder det påkrævet på grund af projketernes karakter. Medlemsstaterne er forpligtede til at foretage en forudgående vurdering af, hvorvidt bilag II-projekter behøver at undergives en VVM-procedure. Ifølge det ændrede direktiv 85/337/EØF skal medlemsstaterne, når der er tale om bilag II-projekter, afgøre ved en undersøgelse i hvert enkelt tilfælde eller ved fastsættelse af grænseværdier eller kriterier, hvorvidt projektet skal vurderes i henhold til artikel 5 - 10.

For at kunne bestemme, hvad der i det pågældende tilfælde er den korrekte fællesskabslovgivning, må det undersøges, hvornår ansøgningen om tilladelse er blevet indgivet til myndighederne: projekter, for hvilke ansøgning om tilladelse er indgivet inden 14. marts 1999, er omfattet af bestemmelserne i direktiv 85/337/EØF som affattet inden ændringen i 1997.

Kommissionen er allerede ved at samle klagemateriale vedrørende projektet og har sendt et brev til de italienske myndigheder for at få nærmere oplysninger i sagen. Kommissionen vil tage de nødvendige skridt til at sikre, at fællesskabsretten overholdes, specielt det nævnte direktiv.

(1) EFT L 175 af 5.7.1985.

(2) EFT L 73 af 14.3.1997.